b'\n_START_ARTICLE_\nScanners\n_START_SECTION_\nHandling\n_START_PARAGRAPH_\nForskere ved et hemmelig forskningsprosjekt oppdager at enkelte fors\xc3\xb8kspersoner er istand til \xc3\xa5 trenge inn i andres nervesystem, endre hjerterytme og lese tankene deres. De blir kalt scannere. Hvis teknikken deres trenes tilstrekkelig er de i stand til \xc3\xa5 drepe. Den 35-\xc3\xa5rige uteliggeren Cameron Vale er en slik scanner. Han blir ufrivillig hentet inn fra gaten og plassert under Dr. Paul Ruths oppsyn. Ruth arbeider spesielt med ham fordi han vet at Vale er en scanner med spesielt sterke evner. Men et hardt liv p\xc3\xa5 gaten har gjort ham svak. Hans telepatiske evner er samtidig kilden til problemene han har slitt med i voksen alder, men Dr. Ruth gir ham en type medisin slik at han er i stand til \xc3\xa5 kontrollere all indre uro han f\xc3\xb8ler.  _NEWLINE_Vale trenes opp og blir deretter sendt ut for \xc3\xa5 infiltrere og stoppe en annen mektig scanner, Darryl Revok. Han er lederen for en mektig undergrunnsorganisasjon av scannere som har drept flere i Dr. Ruths forskerteam. Hans storslagne plan er \xc3\xa5 rekruttere flest mulig av de scannerne som eksisterer og deretter skaffe seg verdensherred\xc3\xb8mme. _NEWLINE_Jakten p\xc3\xa5 Ravok leder Vale til den kvinnelige scanneren Kim Obrist. Hun er en av f\xc3\xa5 gjenlevende som er i stand til \xc3\xa5 lede ham til fienden. De utsettes for flere angrep av Revoks menn, men til slutt m\xc3\xb8ter han Ravok ansikt til ansikt. Vale for vite den sjokkerende sannheten bak deres evner og bakgrunnen til Dr. Ruth.\n_START_SECTION_\nPopularitet og \xc3\xb8konomi\n_START_PARAGRAPH_\nScanners regnes som Cronenbergs internasjonale gjennombrudd. Blant annet innbrakte den dr\xc3\xb8yt $14 millioner i USA.\n_START_SECTION_\nAnmelderne\n_START_PARAGRAPH_\nDen fikk god til blandet mottakelse av anmelderne, noe som gjenspeiles i at den har f\xc3\xa5tt 76\xc2\xa0% p\xc3\xa5 Rotten Tomatoes og 60\xc2\xa0% p\xc3\xa5 Metacritic. Den amerikanske filmanmelderen Roger Ebert gav den 2 av 4 stjerner. Han mente den fl\xc3\xb8t for mye p\xc3\xa5 spesialeffektene og at selve handlingen styrte karakterene for mye. Leonard Maltin gav den 2,5 av 4 stjerner.\n_START_SECTION_\nPriser\n_START_PARAGRAPH_\nFilmen ble tildelt en Saturn Award og en Fantasporto i klassen beste film. I tillegg ble make-up artist Dick Smith (Tidligere kjent for sitt arbeidet p\xc3\xa5 Exorcisten) tildelt en Saturn Award for beste make up (b\xc3\xa5de for denne og Eksperimentet).\n_START_SECTION_\nInnspilling\n_START_PARAGRAPH_\nDen ble innspilt i Montr\xc3\xa9al og Toronto h\xc3\xb8sten 1979.'